b'\n_START_ARTICLE_\nDelavsko-punkerska univerza\n_START_PARAGRAPH_\nDelavsko-punkerska univerza (DPU) je izobra\xc5\xbeevalni projekt Mirovnega in\xc5\xa1tituta - in\xc5\xa1tituta za sodobne dru\xc5\xbebene in politi\xc4\x8dne \xc5\xa1tudije, ki odpira mo\xc5\xbenosti aktivnega izobra\xc5\xbeevanja (predavanja, \xc5\xa1tudijski bralni seminarji, okrogle mize, Prvomajske \xc5\xa1ole) o najsodobnej\xc5\xa1ih teoretskih in politi\xc4\x8dnih temah, ki jih po mnenju organizatorjev dr\xc5\xbeavne izobra\xc5\xbeevalne in\xc5\xa1titucije ne obravnavajo oziroma jih ne obravnavajo na zadovoljivi ravni._NEWLINE_DPU vsako leto razglasi novo temo, ki je predmet ciklusa predavanj DPU. Predavanja potekajo vsak \xc4\x8detrtek v Klubu Gromka na Metelkovi. Kot predavatelji so nastopili tudi Sergio Bologna, Bo\xc5\xbeidar Debenjak, Bogomir Kova\xc4\x8d, Peter Klepec-Kr\xc5\xa1\xc4\x8di\xc4\x87, Thomas Marois, Jo\xc5\xbee Mencinger, Sandro Mezzadra, Josip Rastko Mo\xc4\x8dnik, Jacques Ranci\xc3\xa8re, Jan Toporowski in Jo\xc5\xbee Vogrinc._NEWLINE_Za oblikovanje, organizacijo in izvedbo programa DPU skrbi njen programski odbor, v katerem obi\xc4\x8dajno sedi od deset do petnajst dodiplomskih in podiplomskih \xc5\xa1tudentov humanistike in dru\xc5\xbeboslovja, pa tudi naravoslovnih in tehni\xc4\x8dnih ved. Programski odbor DPU vodi koordinator z enoletnim mandatom.'